

VLADA REPUBLIKE HRVATSKE

Zagreb, 6. svibnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o sudjelovanju Republike Hrvatske u međunarodnoj vježbi o upravljanju kibernetičkim prijetnjama Organizacije  Sjevernoatlantskog ugovora („CYBER COALITION 22“) |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**P r i j e d l o g**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2022. donijela

**O D L U K U**

**o sudjelovanju Republike Hrvatske u međunarodnoj vježbi**

**o upravljanju kibernetičkim prijetnjama Organizacije**

**Sjevernoatlantskog ugovora („CYBER COALITION 22“)**

**I.**

Republika Hrvatska sudjelovat će u međunarodnoj vježbi o upravljanju kibernetičkim prijetnjama Organizacije Sjevernoatlantskog ugovora (u daljnjem tekstu: NATO) *„*CYBER COALITION 22“(u daljnjem tekstu: Vježba) koja će se održati u studenome i prosincu 2022. godine u državama članicama NATO-a i partnerskim državama.

**II.**

Glavni cilj Vježbe je uvježbavanje koordinacije između NATO tijela i nacionalnih tijela država članica NATO-a i partnerskih država prilikom odgovora na kibernetičke prijetnje kao i uvježbavanje njihovih sposobnost.

**III.**

U pripremi i provedbi Vježbe sudjeluju:

- Ministarstvo obrane

- Ministarstvo unutarnjih poslova

- Ministarstvo vanjskih i europskih poslova

- Ured Vijeća za nacionalnu sigurnost

- Sigurnosno-obavještajna agencija

- Zavod za sigurnost informacijskih sustava

- CARNet - Nacionalni CERT

- Agencija za zaštitu osobnih podataka

- Hrvatska regulatorna agencija za mrežne djelatnosti.

Ministarstvo obrane može, po potrebi, pozvati i predstavnike drugih tijela radi sudjelovanja u pripremi i provedbi Vježbe.

**IV.**

Ministarstvo obrane koordinirat će pripremu i provedbu Vježbe na nacionalnoj razini.

**V.**

U pripremi i provedbi Vježbe sudjeluju i predstavnici privatnog sektora i akademskih ustanova (u daljnjem tekstu: predstavnici industrije) radi povećanja razine suradnje između tijela državne uprave i nacionalne industrije u području kibernetičke obrane. Sudjelovanje predstavnika industrije u Vježbi koordinira koordinator za industriju kojeg zajednički imenuju državna tijela iz točke III. stavka 1. ove Odluke.

**VI.**

Čelnici državnih tijela iz točke III. stavka 1. ove Odluke odredit će svoje predstavnike i o tome pisanim putem izvijestiti Ministarstvo obrane u roku od pet dana od dana stupanja na snagu ove Odluke.

**VII.**

Tijela iz točke III. ove Odluke izradit će izvješće o sudjelovanju u Vježbi i dostaviti ga Ministarstvu obrane u roku od 15 dana od završetka Vježbe.

Izvješće o rezultatima sudjelovanja predstavnika industrije pripremit će koordinator za industriju i dostaviti ga Ministarstvu obrane u roku od 15 dana od završetka Vježbe.

Ministarstvo obrane objedinit će dostavljena izvješća te će izvješće s prikazom bitnih postignuća u Vježbi i preporukama za iduće vježbe upravljanja kibernetičkim prijetnjama dostaviti državnim tijelima iz točke III. ove Odluke.

**VIII.**

Sudionici Vježbe koji će tijekom provedbe sudjelovati u scenarijima koji podrazumijevaju postupanje s klasificiranim podacima, moraju posjedovati uvjerenje o sigurnosnoj provjeri za pristup klasificiranim podacima odgovarajuće razine.

Sudionici Vježbe koji će tijekom provedbe sudjelovati u scenarijima koji podrazumijevaju postupanje s neklasificiranim podacima moraju biti upoznati s pravilima o njihovom postupanju.

**IX.**

Ova Odluka stupa na snagu danom donošenja.

P R E D S J E D N I K

mr. sc. Andrej Plenković

KLASA:

URBROJ:

Zagreb,

O b r a z l o ž e n j e

„CYBER COALITION“ vježbe u pravilu se održavaju jednom godišnje u trajanju od pet dana. Savezničko zapovjedništvo za transformacije (Allied Command Transformation – ACT), koje je vodeće NATO tijelo za pripremu i provedbu vježbe, određuje vrijeme održavanja vježbi. Međunarodna vježba „CYBER COALITION 22“održat će u studenom i prosincu 2022. godine u državama članicama NATO-a i partnerskim državama.

Glavni cilj Vježbe je uvježbavanje koordinacije između NATO tijela i nacionalnih tijela država članica NATO-a i partnerskih država prilikom odgovora na kibernetičke prijetnje te uvježbavanje sposobnosti NATO tijela i nacionalnih tijela za kibernetičku obranu nacionalnih mreža i NATO mreža, u skladu s nacionalnim i međunarodnim zakonima. Cyber Coalition vježbe osmišljene su za uvježbavanje NCIRC *(NATO Computer Incident Capabilitiy)* sposobnosti za obranu stacionarnih i razmjestivih NATO mreža u uvjetima povećanog broja ili povećane težine kibernetičkih incidenata.

Odlukom su utvrđena tijela koja u skladu s djelokrugom rada sudjeluju u procesu upravljanja u kibernetičkim ugrozama te rješavaju tehničke zadatke na lokacijama nacionalnih tijela. Dosadašnje sudjelovanje u Cyber Coalition vježbama pokazalo je sve veću zastupljenost pravnih aspekata u rješavanju scenarija kibernetičkih incidenata te se očekuje da će takva pitanja biti zastupljena i u scenarijima ovogodišnje vježbe.

Planirano je i sudjelovanje predstavnika privatnog sektora i akademskih ustanova u pripremi i provedbi Vježbe s ciljem povećanja razine suradnje državnih tijela i nacionalne industrije u području kibernetičke obrane te imenovanje koordinatora za industriju kojeg zajednički imenuju tijela koja sudjeluju u Vježbi.